Document ID: 32021R0768

Reference:
11.5.2021
EL
Επίσημη Εφημερίδα της Ευρωπαϊκής Ένωσης
L 165/1
ΚΑΝΟΝΙΣΜΟΣ (ΕΕ, Ευρατόμ) 2021/768 ΤΟΥ ΣΥΜΒΟΥΛΙΟΥ
της 30ής Απριλίου 2021
σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης και για την κατάργηση του κανονισμού (ΕΕ, Ευρατόμ) αριθ. 608/2014
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 311 τέταρτο εδάφιο,
Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 106α,
Έχοντας υπόψη την απόφαση (ΕΕ, Ευρατόμ) 2020/2053 του Συμβουλίου, της 14ης Δεκεμβρίου 2020, για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ (1), και ιδίως το άρθρο 10,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη την έγκριση του Ευρωπαϊκού Κοινοβουλίου (2),
Αποφασίζοντας σύμφωνα με ειδική νομοθετική διαδικασία,
Εκτιμώντας τα ακόλουθα:
(1)
Η διαδικασία για τον υπολογισμό και την εγγραφή στον προϋπολογισμό του ετήσιου δημοσιονομικού υπολοίπου, οι απαιτούμενες διατάξεις και ρυθμίσεις για τον έλεγχο και την εποπτεία της είσπραξης των ιδίων πόρων, και τυχόν σχετικές απαιτήσεις υποβολής εκθέσεων αποτελούν σημαντικά στοιχεία του συστήματος των ιδίων πόρων της Ένωσης, τα οποία συμπληρώνουν με πιο λεπτομερή τρόπο τις διατάξεις της απόφασης (ΕΕ, Ευρατόμ) 2020/2053.
(2)
Για λόγους συνέπειας, οι διατάξεις του κανονισμού (ΕΟΚ, Ευρατόμ) αριθ. 1553/89 του Συμβουλίου (3) οι οποίες αφορούν τους ελέγχους θα πρέπει να περιληφθούν στον παρόντα κανονισμό.
(3)
Για να εξασφαλιστεί ισοσκελισμένος προϋπολογισμός, το ενδεχόμενο πλεόνασμα των εσόδων της Ένωσης επί των συνολικών πραγματικών δαπανών κατά τη διάρκεια ενός οικονομικού έτους θα πρέπει να μεταφέρεται στο επόμενο οικονομικό έτος. Συνεπώς, θα πρέπει να προσδιορίζεται το προς μεταφορά υπόλοιπο.
(4)
Τα κράτη μέλη θα πρέπει να διενεργούν ελέγχους και έρευνες σχετικά με τον υπολογισμό, τη βεβαίωση και την απόδοση των ιδίων πόρων της Ένωσης. Για να διευκολυνθεί η εφαρμογή των δημοσιονομικών κανόνων σχετικά με τους ιδίους πόρους, είναι αναγκαίο να εξασφαλιστεί ότι τα κράτη μέλη και η Επιτροπή συνεργάζονται.
(5)
Η διαφάνεια του συστήματος των ιδίων πόρων της Ένωσης θα πρέπει να διασφαλίζεται με την παροχή επαρκών πληροφοριακών στοιχείων προς το Ευρωπαϊκό Κοινοβούλιο και το Συμβούλιο. Συνεπώς, τα κράτη μέλη θα πρέπει να θέτουν στη διάθεση της Επιτροπής τα έγγραφα και τις πληροφορίες που απαιτούνται ώστε η Επιτροπή να ασκεί τις αρμοδιότητες που της έχουν ανατεθεί όσον αφορά τους ιδίους πόρους της Ένωσης και, όταν είναι αναγκαίο, να αποστέλλουν στην Επιτροπή τα εν λόγω έγγραφα και πληροφορίες.
(6)
Για λόγους συνοχής και σαφήνειας, θα πρέπει να προβλεφθούν διατάξεις σχετικά με τις εξουσίες και τις υποχρεώσεις των υπαλλήλων, του λοιπού προσωπικού και των αποσπασμένων εθνικών εμπειρογνωμόνων που συμμετέχουν σε ελέγχους όσον αφορά τους ιδίους πόρους της Ένωσης. Ειδικότερα, θα πρέπει να θεσπιστούν οι κανόνες τους οποίους πρέπει να τηρούν όλοι οι υπάλληλοι της Ένωσης, το λοιπό προσωπικό και οι αποσπασμένοι εθνικοί εμπειρογνώμονες όσον αφορά το επαγγελματικό απόρρητο και την προστασία των δεδομένων προσωπικού χαρακτήρα. Είναι αναγκαίο να οριστεί το καθεστώς των αποσπασμένων εθνικών εμπειρογνωμόνων και η δυνατότητα των οικείων κρατών μελών να αντιτάσσονται στην παρουσία υπαλλήλων άλλων κρατών μελών στο πλαίσιο ελέγχου.
(7)
Οι ρυθμίσεις βάσει των οποίων τα κράτη μέλη που είναι υπεύθυνα για την είσπραξη των ιδίων πόρων υποβάλλουν εκθέσεις στην Επιτροπή θα πρέπει να επιτρέπουν στην Επιτροπή να παρακολουθεί τις ενέργειες των κρατών μελών προς είσπραξη των ιδίων πόρων, ιδίως σε περιπτώσεις απάτης ή παρατυπίας.
(8)
Για να διασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή όσον αφορά τη θέσπιση λεπτομερών κανόνων σχετικά με την αναφορά περιπτώσεων απάτης και παρατυπίας, που θίγουν απαιτήσεις σε παραδοσιακούς ιδίους πόρους, και τις ετήσιες εκθέσεις των κρατών μελών σχετικά με τους ελέγχους τους. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (4).
(9)
Θα πρέπει να χρησιμοποιείται η διαδικασία της συμβουλευτικής επιτροπής για την έκδοση εκτελεστικών πράξεων προκειμένου να θεσπιστούν λεπτομερείς κανόνες σχετικά με την αναφορά περιπτώσεων απάτης και παρατυπίας, που θίγουν απαιτήσεις σε παραδοσιακούς ιδίους πόρους, και τις ετήσιες εκθέσεις των κρατών μελών για τους ελέγχους που διενεργούν, δεδομένου του τεχνικού χαρακτήρα των πράξεων που απαιτούνται για τους σκοπούς της υποβολής εκθέσεων.
(10)
Απαιτείται κατάλληλος κοινοβουλευτικός έλεγχος, όπως ορίζεται στις Συνθήκες, για διατάξεις γενικού χαρακτήρα που εφαρμόζονται σε όλες τις κατηγορίες ιδίων πόρων.
(11)
Ο κανονισμός (ΕΕ, Ευρατόμ) αριθ. 608/2014 του Συμβουλίου (5) θα πρέπει να καταργηθεί.
(12)
Για λόγους συνέπειας, ο παρών κανονισμός θα πρέπει να αρχίσει να ισχύει την ίδια ημέρα με την απόφαση (ΕΕ, Ευρατόμ) 2020/2053 και θα πρέπει να εφαρμοστεί από την ίδια ημερομηνία εφαρμογής με την εν λόγω απόφαση, ήτοι από την 1η Ιανουαρίου 2021,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΠΡΟΣΔΙΟΡΙΣΜΟΣ ΤΩΝ ΙΔΙΩΝ ΠΟΡΩΝ
Άρθρο 1
Υπολογισμός και εγγραφή του υπολοίπου στον προϋπολογισμό
1.   Για τους σκοπούς της εφαρμογής του άρθρου 8 της απόφασης (ΕΕ, Ευρατόμ) 2020/2053, το υπόλοιπο ενός οικονομικού έτους συνίσταται στη διαφορά μεταξύ του συνόλου των εσόδων έχουν εισπραχθεί γι’ αυτό το οικονομικό έτος και του ποσού των πραγματοποιηθεισών πληρωμών έναντι πιστώσεων του ίδιου οικονομικού έτους, προσαυξημένου κατά το ποσό των πιστώσεων του ίδιου οικονομικού έτους, που μεταφέρονται κατ’ εφαρμογή του άρθρου 12 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (6) («δημοσιονομικός κανονισμός»).
Η διαφορά αυτή προσαυξάνεται ή μειώνεται κατά το καθαρό ποσό που προκύπτει από τις ακυρώσεις των πιστώσεων που μεταφέρθηκαν από προηγούμενα οικονομικά έτη. Κατά παρέκκλιση από το άρθρο 8 παράγραφος 1 του δημοσιονομικού κανονισμού, η διαφορά αυτή προσαυξάνεται ή μειώνεται επίσης κατά τα εξής:
α)
κατά το ποσό των πληρωμών καθ’ υπέρβαση μη διαχωριζόμενων πιστώσεων που μεταφέρθηκαν από το προηγούμενο οικονομικό έτος, βάσει του άρθρου 12 παράγραφοι 1 και 4 του δημοσιονομικού κανονισμού, λόγω διακυμάνσεων της ισοτιμίας του ευρώ·
β)
κατά το υπόλοιπο που προκύπτει από τα συναλλαγματικά κέρδη και ζημίες που σημειώνονται κατά τη διάρκεια του οικονομικού έτους.
2.   Προ του τέλους του μηνός Οκτωβρίου κάθε οικονομικού έτους, η Επιτροπή προβαίνει, βάσει των στοιχείων που διαθέτει εκείνη τη χρονική στιγμή, σε υπολογισμό των εισπραχθέντων ιδίων πόρων ολόκληρου του οικονομικού έτους. Όταν εμφανίζονται σημαντικές διαφορές σε σύγκριση με τις αρχικές προβλέψεις, οι διαφορές αυτές μπορούν να αποτελέσουν αντικείμενο διορθωτικής επιστολής του σχεδίου προϋπολογισμού του επόμενου οικονομικού έτους, ή διορθωτικού προϋπολογισμού για το τρέχον οικονομικό έτος.
ΚΕΦΑΛΑΙΟ II
ΔΙΑΤΑΞΕΙΣ ΣΧΕΤΙΚΑ ΜΕ ΤΟΝ ΕΛΕΓΧΟ ΚΑΙ ΤΗΝ ΕΠΟΠΤΕΙΑ, ΚΑΘΩΣ ΚΑΙ ΤΙΣ ΣΧΕΤΙΚΕΣ ΑΠΑΙΤΗΣΕΙΣ ΥΠΟΒΟΛΗΣ ΠΛΗΡΟΦΟΡΙΑΚΩΝ ΣΤΟΙΧΕΙΩΝ
Άρθρο 2
Μέτρα ελέγχου και εποπτείας
1.   Οι ίδιοι πόροι που αναφέρονται στο άρθρο 2 παράγραφος 1 της απόφασης (ΕΕ, Ευρατόμ) 2020/2053 ελέγχονται σύμφωνα με τον παρόντα κανονισμό, με την επιφύλαξη του κανονισμού (ΕΟΚ, Ευρατόμ) αριθ. 1553/89 και του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου (7).
2.   Τα κράτη μέλη λαμβάνουν όλα τα αναγκαία μέτρα ώστε να εξασφαλιστεί ότι αποδίδονται στην Επιτροπή οι ίδιοι πόροι που αναφέρονται στο άρθρο 2 παράγραφος 1 της απόφασης (ΕΕ, Ευρατόμ) 2020/2053.
3.   Όταν τα μέτρα ελέγχου και εποπτείας αφορούν τους παραδοσιακούς ίδιους πόρους που αναφέρονται στο άρθρο 2 παράγραφος 1 στοιχείο α) της απόφασης (ΕΕ, Ευρατόμ) 2020/2053:
α)
τα κράτη μέλη διενεργούν τους ελέγχους και τις έρευνες σχετικά με τη βεβαίωση και την απόδοση των εν λόγω ιδίων πόρων·
β)
τα κράτη μέλη διενεργούν συμπληρωματικούς ελέγχους, κατόπιν αιτήματος της Επιτροπής. Η Επιτροπή αναφέρει στο αίτημά της τους λόγους για τους οποίους επιβάλλεται συμπληρωματικός έλεγχος. Η Επιτροπή μπορεί επίσης να ζητήσει να της κοινοποιηθούν ορισμένα έγγραφα·
γ)
τα κράτη μέλη εμπλέκουν την Επιτροπή, εφόσον τους το ζητήσει, στους ελέγχους που διενεργούν. Όταν η Επιτροπή εμπλέκεται σε έλεγχο, έχει πρόσβαση, εφόσον αυτό απαιτείται για την εφαρμογή του παρόντος κανονισμού, στα δικαιολογητικά που αφορούν τη βεβαίωση και την απόδοση των ιδίων πόρων, και σε κάθε άλλο έγγραφο σχετικό με τα εν λόγω δικαιολογητικά·
δ)
η Επιτροπή δύναται να πραγματοποιεί, και η ίδια, επιτόπιους ελέγχους. Οι εντεταλμένοι από την Επιτροπή για τον σκοπό της διενέργειας τέτοιων ελέγχων υπάλληλοι έχουν πρόσβαση σε έγγραφα όπως ορίζεται για τους ελέγχους που αναφέρονται στο στοιχείο γ). Τα κράτη μέλη διευκολύνουν τους εν λόγω ελέγχους.
4.   Όταν τα μέτρα ελέγχου και εποπτείας αφορούν τον ίδιο πόρο που βασίζεται στον ΦΠΑ, ο οποίος αναφέρεται στο άρθρο 2 παράγραφος 1 στοιχείο β) της απόφασης (ΕΕ, Ευρατόμ) 2020/2053, οι έλεγχοι της Επιτροπής διενεργούνται από κοινού με τις αρμόδιες αρχές του σχετικού κράτους μέλους. Στο πλαίσιο των εν λόγω ελέγχων, η Επιτροπή εξακριβώνει, ειδικότερα, ότι διεξάχθηκαν ορθά οι πράξεις υπολογισμού του συνολικού ποσού των καθαρών εσόδων από τον ΦΠΑ. Βεβαιώνει επίσης ότι τα στοιχεία που λήφθηκαν υπόψη ήταν κατάλληλα και ότι οι υπολογισμοί που πραγματοποιήθηκαν για τον προσδιορισμό του ποσού του εν λόγω ιδίου πόρου, όπως αναφέρονται στο άρθρο 3 παράγραφος 1 του κανονισμού (ΕΟΚ, Ευρατόμ) αριθ. 1553/89, συμμορφώνονται με τον εν λόγω κανονισμό.
5.   Όταν τα μέτρα ελέγχου και εποπτείας αφορούν τον ίδιο πόρο που βασίζεται στα απορρίμματα πλαστικών συσκευασιών που δεν ανακυκλώνονται, ο οποίος αναφέρεται στο άρθρο 2 παράγραφος 1 στοιχείο γ) της απόφασης (ΕΕ, Ευρατόμ) 2020/2053, η Επιτροπή έχει πρόσβαση στα δικαιολογητικά που αφορούν τις διαδικασίες και στα στοιχεία που αναφέρονται στην οδηγία 94/62/ΕΚ του Ευρωπαϊκού Κοινοβουλίου και του Συμβουλίου (8) και στην απόφαση 2005/270/ΕΚ της Επιτροπής (9). Οι έλεγχοι της Επιτροπής διεξάγονται από κοινού με τις αρμόδιες αρχές του οικείου κράτους μέλους. Κατά τη διάρκεια των εν λόγω ελέγχων, η Επιτροπή εξακριβώνει ότι διεξάχθηκαν ορθά οι πράξεις υπολογισμού του βάρους των απορριμμάτων πλαστικών συσκευασιών που δεν ανακυκλώνονται όπως αναφέρεται στο δεύτερο εδάφιο του άρθρου 2 παράγραφος 2 της απόφασης (ΕΕ, Ευρατόμ) 2020/2053.
6.   Όταν τα μέτρα ελέγχου και εποπτείας αφορούν τον ίδιο πόρο βάσει του ακαθάριστου εγχώριου εισοδήματος (ΑΕΕ), που αναφέρεται στο άρθρο 2 παράγραφος 1 στοιχείο δ) της απόφασης (ΕΕ, Ευρατόμ) 2020/2053:
α)
από κοινού με το ενδιαφερόμενο κράτος μέλος, η Επιτροπή ελέγχει κάθε χρόνο τα αθροιστικά μεγέθη που της κοινοποιούνται, προκειμένου να διαπιστωθεί η τυχόν ύπαρξη σφαλμάτων υπολογισμού, στις περιπτώσεις ιδίως που της υποδεικνύει η ομάδα εμπειρογνωμόνων που αναφέρεται στο άρθρο 4 του κανονισμού (ΕΕ) 2019/516· προς τον σκοπό αυτό, η Επιτροπή μπορεί, σε ορισμένες περιπτώσεις, να ελέγχει τους υπολογισμούς και τις στατιστικές βάσεις, εκτός των πληροφοριών που αφορούν συγκεκριμένα νομικά ή φυσικά πρόσωπα, εάν η ενδεδειγμένη αξιολόγηση δεν είναι εφικτή με άλλον τρόπο·
β)
η Επιτροπή έχει επίσης πρόσβαση στα δικαιολογητικά που αφορούν τις πηγές και μεθόδους που αναφέρονται στο άρθρο 3 του κανονισμού (ΕΕ) 2019/516.
7.   Τα μέτρα ελέγχου και εποπτείας που αναφέρονται στο παρόν άρθρο δεν εμποδίζουν τα ακόλουθα:
α)
τους ελέγχους που πραγματοποιούνται από τα κράτη μέλη σύμφωνα με τις εθνικές νομοθετικές, κανονιστικές και διοικητικές τους διατάξεις·
β)
τα μέτρα που προβλέπονται στα άρθρα 287 και 319 της Συνθήκης για τη λειτουργία της Ευρωπαϊκής Ένωσης (ΣΛΕΕ)·
γ)
τους ελέγχους που διενεργούνται δυνάμει του άρθρου 322 παράγραφος 1 στοιχείο β) της ΣΛΕΕ.
8.   Για τους σκοπούς των μέτρων ελέγχου και εποπτείας βάσει των παραγράφων 3 έως 6, η Επιτροπή μπορεί να ζητήσει από τα κράτη μέλη να της αποστείλουν τα σχετικά δικαιολογητικά ή εκθέσεις που αφορούν τα συστήματα τα οποία χρησιμοποιούνται για την είσπραξη των ίδιων πόρων ή να θέσουν στη διάθεση της Επιτροπής τα εν λόγω δικαιολογητικά ή εκθέσεις.
Άρθρο 3
Εξουσίες και υποχρεώσεις των εντεταλμένων υπαλλήλων της Επιτροπής
1.   Η Επιτροπή διορίζει, ειδικά για τη διενέργεια των ελέγχων που αναφέρονται στο άρθρο 2, ορισμένους υπαλλήλους της ή άλλα μέλη του προσωπικού της («εντεταλμένοι υπάλληλοι»).
Για κάθε έλεγχο, η Επιτροπή χορηγεί στους εντεταλμένους υπαλλήλους γραπτή εντολή στην οποία καθορίζονται η ταυτότητα και η ιδιότητά τους.
Στους ελέγχους μπορούν να συμμετέχουν εμπειρογνώμονες αποσπασμένοι ως εθνικοί εμπειρογνώμονες από τα κράτη μέλη στην Επιτροπή.
Με ρητή εκ των προτέρων συγκατάθεση του οικείου κράτους μέλους, η Επιτροπή μπορεί να ζητήσει τη συνδρομή υπαλλήλων από άλλα κράτη μέλη με την ιδιότητα του παρατηρητή. Η Επιτροπή μεριμνά ώστε οι προαναφερθέντες υπάλληλοι να συμμορφώνονται με τις απαιτήσεις της παραγράφου 3 του παρόντος άρθρου.
2.   Κατά τους ελέγχους που αναφέρονται στο άρθρο 2, οι εντεταλμένοι υπάλληλοι ενεργούν κατά τρόπο συμβατό προς τους κανόνες που ισχύουν για τους υπαλλήλους του συγκεκριμένου κράτους μέλους. Υποχρεούνται να τηρούν το επαγγελματικό απόρρητο, υπό τους όρους που καθορίζονται στην παράγραφο 3.
Η Επιτροπή τηρεί την αρχή του στατιστικού απορρήτου, όπως καθορίζεται στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (10).
Οι εντεταλμένοι υπάλληλοι δύνανται να έχουν επαφές, εάν αυτό απαιτείται, με τους υπόχρεους, αλλά αποκλειστικά στο πλαίσιο των ελέγχων των παραδοσιακών ιδίων πόρων, και μόνο με τη μεσολάβηση των αρμόδιων αρχών των οποίων ελέγχονται οι διαδικασίες είσπραξης των ιδίων πόρων.
3.   Οι πληροφορίες που ανακοινώνονται ή συλλέγονται δυνάμει του παρόντος κανονισμού, υπό οποιαδήποτε μορφή, καλύπτονται από το επαγγελματικό απόρρητο και απολαύουν της προστασίας που εξασφαλίζεται σε ανάλογες πληροφορίες από την εθνική νομοθεσία του κράτους μέλους στο οποίο συλλέχθηκαν και από τις αντίστοιχες διατάξεις που εφαρμόζονται στα θεσμικά όργανα της Ένωσης.
Οι πληροφορίες που αναφέρονται στο πρώτο εδάφιο δεν γνωστοποιούνται σε πρόσωπα, διαφορετικά από εκείνα τα πρόσωπα εντός των θεσμικών οργάνων της Ένωσης ή εντός των κρατών μελών, τα οποία είναι αρμόδια, λόγω των καθηκόντων τους, να γνωρίζουν τις πληροφορίες αυτές, ούτε χρησιμοποιούνται για σκοπούς διαφορετικούς από τους προβλεπόμενους στον παρόντα κανονισμό, χωρίς την προηγούμενη συγκατάθεση του κράτους μέλους στο οποίο συλλέχθηκαν.
Το πρώτο και το δεύτερο εδάφιο εφαρμόζονται στους υπαλλήλους και το λοιπό προσωπικό της Ένωσης, καθώς και στους αποσπασμένους εθνικούς εμπειρογνώμονες.
4.   Η Επιτροπή μεριμνά ώστε οι εντεταλμένοι υπάλληλοι και τα άλλα πρόσωπα που ενεργούν υπό την ευθύνη της να συμμορφώνονται με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (11) και τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (12), καθώς και άλλους ενωσιακούς ή εθνικούς κανόνες σχετικά με την προστασία των δεδομένων προσωπικού χαρακτήρα.
Άρθρο 4
Προετοιμασία και διαχείριση των ελέγχων
1.   Η Επιτροπή, με δεόντως αιτιολογημένη ανακοίνωση, ειδοποιεί έγκαιρα για τον έλεγχο το κράτος μέλος στο οποίο πρόκειται να διενεργηθεί. Στον εν λόγω έλεγχο δύνανται να συμμετέχουν υπάλληλοι του συγκεκριμένου κράτους μέλους.
2.   Οι έλεγχοι διενεργούνται από τους εντεταλμένους υπαλλήλους. Για την οργάνωση των εργασιών, οι εντεταλμένοι υπάλληλοι προβαίνουν στις αναγκαίες επαφές με τις αρμόδιες αρχές των κρατών μελών.
3.   Για τους ελέγχους στους οποίους εμπλέκεται η Επιτροπή, η μέριμνα της οργάνωσης των εργασιών και των σχέσεων με τις υπηρεσίες που συμμετέχουν στον έλεγχο αναλαμβάνεται από την υπηρεσία που ορίζεται από το συγκεκριμένο κράτος μέλος.
4.   Οι επιτόπιοι έλεγχοι που σχετίζονται με παραδοσιακούς ιδίους πόρους που αναφέρονται στο άρθρο 2 παράγραφος 3 στοιχείο δ) διενεργούνται από τους εντεταλμένους υπαλλήλους. Για την οργάνωση των εργασιών και για τις σχέσεις με τις υπηρεσίες και, ενδεχομένως, με τους υπόχρεους που αφορά ο έλεγχος, οι εντεταλμένοι υπάλληλοι προβαίνουν, πριν από κάθε επιτόπιο έλεγχο, στις σχετικές επαφές με τους υπαλλήλους που έχει ορίσει το οικείο κράτος μέλος. Γι’ αυτό το είδος ελέγχου, η σχετική εντολή καθορίζεται σε έγγραφο στο οποίο αναφέρονται το αντικείμενο και ο στόχος του ελέγχου.
5.   Τα κράτη μέλη μεριμνούν ώστε οι υπηρεσίες ή οι οργανισμοί που είναι υπεύθυνοι για τον υπολογισμό, τη βεβαίωση, την είσπραξη και την απόδοση των ιδίων πόρων, καθώς και οι αρχές οι οποίες είναι επιφορτισμένες με τους σχετικούς ελέγχους, να παρέχουν στους εντεταλμένους υπαλλήλους την απαραίτητη συνδρομή για την εκπλήρωση της αποστολής τους.
Για τους σκοπούς των επιτόπιων ελέγχων που σχετίζονται με τους παραδοσιακούς ιδίους πόρους που αναφέρονται στο άρθρο 2 παράγραφος 3 στοιχείο δ), τα ενδιαφερόμενα κράτη μέλη ενημερώνουν την Επιτροπή, σε εύθετο χρόνο, σχετικά με την ταυτότητα και την ιδιότητα των προσώπων που έχουν ορίσει για να συμμετάσχουν στους ελέγχους αυτούς και παρέχουν στους εντεταλμένους υπαλλήλους την απαραίτητη συνδρομή για την εκπλήρωση της αποστολής τους.
6.   Τα αποτελέσματα του ελέγχου και της εποπτείας που αναφέρονται στο άρθρο 2, πλην των ελέγχων που διενεργούνται από τα κράτη μέλη, τίθεται υπόψη των ενδιαφερόμενων κρατών μελών, μέσω των ενδεδειγμένων διαύλων, εντός τριών μηνών. Το κράτος μέλος υποβάλλει τις παρατηρήσεις του εντός τριών μηνών από την παραλαβή της έκθεσης. Εντούτοις, κατόπιν αιτήσεως δεόντως αιτιολογημένης, η Επιτροπή μπορεί να ζητήσει από το ενδιαφερόμενο κράτος μέλος να υποβάλει τις παρατηρήσεις του για συγκεκριμένα σημεία εντός προθεσμίας ενός μηνός από την παραλαβή της έκθεσης. Το κράτος μέλος μπορεί να μη δώσει συνέχεια στην αίτηση αυτή, με κοινοποίηση στην οποία θα αναφέρονται οι λόγοι που το εμποδίζουν να δώσει συνέχεια στην αίτηση της Επιτροπής.
Τα αποτελέσματα και οι παρατηρήσεις που αναφέρονται στο πρώτο εδάφιο, μαζί με τη συγκεφαλαιωτική έκθεση η οποία καταρτίζεται σχετικά με τους ελέγχους για τους ιδίους πόρους, που αναφέρονται στο άρθρο 2 παράγραφος 1 στοιχεία β) και γ) της απόφασης (ΕΕ, Ευρατόμ) 2020/2053, τίθενται υπόψη όλων των κρατών μελών.
Εάν, στο πλαίσιο των επιτόπιων ελέγχων ή άλλων ελέγχων στους οποίους εμπλέκεται η Επιτροπή, όπου οι έλεγχοι σχετίζονται με παραδοσιακούς ίδιους πόρους, διαπιστώνεται ότι θα πρέπει να τροποποιηθούν ή να διορθωθούν τα στοιχεία των καταστάσεων ή δηλώσεων που έχουν αποσταλεί στην Επιτροπή σχετικά με τους ίδιους πόρους και οι διορθώσεις που προκύπτουν πραγματοποιούνται μέσω τρέχουσας κατάστασης ή δήλωσης, τότε οι σχετικές αλλαγές επισημαίνονται, στην κατάσταση ή δήλωση που χρησιμοποιείται, μέσω κατάλληλων σημειώσεων.
Άρθρο 5
Καταγγελία περιπτώσεων απάτης και παρατυπιών που θίγουν απαιτήσεις σε παραδοσιακούς ιδίους πόρους
1.   Εντός των δύο μηνών που ακολουθούν το τέλος κάθε τριμήνου, τα κράτη μέλη διαβιβάζουν στην Επιτροπή περιγραφή των διαπιστωθέντων περιπτώσεων απάτης και παρατυπίας που αφορούν ποσό απαιτήσεων άνω των 10 000 EUR σχετικά με τους παραδοσιακούς ιδίους πόρους που αναφέρονται στο άρθρο 2 παράγραφος 1 στοιχείο α) της απόφασης (ΕΕ, Ευρατόμ) 2020/2053.
Εντός της περιόδου που αναφέρεται στο πρώτο εδάφιο, κάθε κράτος μέλος διαβιβάζει στοιχεία για τις περιπτώσεις απάτης και παρατυπιών που έχουν ήδη γνωστοποιηθεί στην Επιτροπή και δεν έχουν αποτελέσει προηγουμένως αντικείμενο κάποιας ανακοίνωσης περί είσπραξης, ακύρωσης ή μη είσπραξης.
2.   Η Επιτροπή εκδίδει εκτελεστικές πράξεις για τον καθορισμό των λεπτομερειών των περιγραφών που αναφέρονται στην παράγραφο 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία στην οποία παραπέμπει το άρθρο 7 παράγραφος 2.
3.   Στην έκθεση της Επιτροπής που αναφέρεται στο άρθρο 325 παράγραφος 5 της ΣΛΕΕ περιλαμβάνεται περίληψη των περιγραφών που αναφέρονται στην παράγραφο 1 του παρόντος άρθρου.
Άρθρο 6
Υποβολή εκθέσεων από τα κράτη μέλη για τους ελέγχους παραδοσιακών ιδίων πόρων
1.   Τα κράτη μέλη υποβάλλουν λεπτομερείς ετήσιες εκθέσεις στην Επιτροπή σχετικά με τους ελέγχους που διενεργούν όσον αφορά τους παραδοσιακούς ιδίους πόρους και τα αποτελέσματα των ελέγχων αυτών, τα συνολικά στοιχεία και τυχόν θέματα αρχής που αφορούν τα σημαντικότερα προβλήματα τα οποία ανακύπτουν από την εφαρμογή των σχετικών κανονισμών για την εφαρμογή της απόφασης (ΕΕ, Ευρατόμ) 2020/2053, ιδίως δε τις διαφορές. Οι εκθέσεις διαβιβάζονται στην Επιτροπή πριν από την 1η Μαρτίου του έτους που έπεται του εκάστοτε οικονομικού έτους. Με βάση αυτές τις εκθέσεις, η Επιτροπή συντάσσει συγκεφαλαιωτική έκθεση, που διαβιβάζεται σε όλα τα κράτη μέλη.
2.   Η Επιτροπή εκδίδει εκτελεστικές πράξεις για τον καθορισμό της μορφής των ετήσιων εκθέσεων των κρατών μελών που αναφέρονται στην παράγραφο 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία στην οποία παραπέμπει το άρθρο 7 παράγραφος 2.
3.   Κάθε τρία χρόνια, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τη λειτουργία του συστήματος ελέγχου για τους παραδοσιακούς ιδίους πόρους που αναφέρονται στο άρθρο 2 παράγραφος 3.
ΚΕΦΑΛΑΙΟ III
ΔΙΑΔΙΚΑΣΙΑ ΕΠΙΤΡΟΠΗΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 7
Διαδικασία επιτροπής
1.   Η Επιτροπή επικουρείται από τη συμβουλευτική επιτροπή ιδίων πόρων (ΣΕΙΠ) και από άλλες επιτροπές αν χρειάζεται. Η ΣΑΙΠ και οι άλλες επιτροπές αποτελούν επιτροπές κατά την έννοια του κανονισμού (ΕΕ) αριθ. 182/2011.
2.   Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
Άρθρο 8
Τελικές διατάξεις
Ο κανονισμός (ΕΕ, Ευρατόμ) αριθ. 608/2014 καταργείται.
Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας στο παράρτημα του παρόντος κανονισμού.
Άρθρο 9
Έναρξη ισχύος
Ο παρών κανονισμός αρχίζει να ισχύει την ημερομηνία έναρξης ισχύος της απόφασης (ΕΕ, Ευρατόμ) 2020/2053.
Εφαρμόζεται από την 1η Ιανουαρίου 2021.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 2021.
Για το Συμβούλιο
Η Πρόεδρος
A. P. ZACARIAS
(1)  ΕΕ L 424 της 15.12.2020, σ. 1.
(2)  Έγκριση της 25ης Μαρτίου 2021 (δεν έχει ακόμη δημοσιευτεί στην Επίσημη Εφημερίδα).
(3)  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).
(4)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
(5)  Κανονισμός (EE, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 29).
(6)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
(7)  Κανονισμός (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου («κανονισμός ΑΕΕ») (ΕΕ L 91 της 29.3.2019, σ. 19).
(8)  Οδηγία 94/62/ΕΚ του Ευρωπαϊκού Κοινοβουλίου και του Συμβουλίου της 20ής Δεκεμβρίου 1994 για τις συσκευασίες και τα απορρίμματα συσκευασίας (ΕΕ L 365 της 31.12.1994, σ. 10).
(9)  Απόφαση 2005/270/ΕΚ της Επιτροπής, της 22ας Μαρτίου 2005, για τον καθορισμό των πινάκων του συστήματος βάσεων δεδομένων σύμφωνα με την οδηγία 94/62/ΕΚ του Ευρωπαϊκού Κοινοβουλίου και του Συμβουλίου για τις συσκευασίες και τα απορρίμματα συσκευασίας (ΕΕ L 86 της 5.4.2005, σ. 6).
(10)  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).
(11)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
(12)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
ΠΑΡΑΡΤΗΜΑ
ΠΙΝΑΚΑΣ ΑΝΤΙΣΤΟΙΧΙΑΣ
Κανονισμός (ΕΕ, Ευρατόμ) αριθ. 608/2014
Παρών κανονισμός
Άρθρο 1
Άρθρο 1
Άρθρο 2 παράγραφος 1
Άρθρο 2 παράγραφος 1
Άρθρο 2 παράγραφος 2
Άρθρο 2 παράγραφος 2
Άρθρο 2 παράγραφος 3 στοιχείο α)
Άρθρο 2 παράγραφος 3 στοιχείο α)
Άρθρο 2 παράγραφος 3 στοιχείο β)
Άρθρο 2 παράγραφος 3 στοιχείο β)
Άρθρο 2 παράγραφος 3 στοιχείο γ)
Άρθρο 2 παράγραφος 3 στοιχείο γ)
Άρθρο 2 παράγραφος 3 στοιχείο δ)
Άρθρο 2 παράγραφος 3 στοιχείο δ)
Άρθρο 2 παράγραφος 3 στοιχείο ε)
Άρθρο 2 παράγραφος 7
Άρθρο 2 παράγραφος 4
Άρθρο 2 παράγραφος 4
-
Άρθρο 2 παράγραφος 5
Άρθρο 2 παράγραφος 5
Άρθρο 2 παράγραφος 6
Άρθρο 2 παράγραφος 6
Άρθρο 2 παράγραφος 8
Άρθρο 3
Άρθρο 3
Άρθρο 4
Άρθρο 4
Άρθρο 5
Άρθρο 5
Άρθρο 6
Άρθρο 6
Άρθρο 7
Άρθρο 7
Άρθρο 8
Άρθρο 8
Άρθρο 9
Άρθρο 9

Summary:
Προϋπολογισμός της ΕΕ: πώς εφαρμόζεται το σύστημα ιδίων πόρων
Προϋπολογισμός της ΕΕ: πώς εφαρμόζεται το σύστημα ιδίων πόρων
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Κανονισμός (ΕΕ, Ευρατόμ) 2021/768 σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ;
Καθορίζει τον τρόπο με τον οποίο εφαρμόζεται το σύστημα ιδίων πόρων για να διασφαλιστεί ότι η Ευρωπαϊκή Ένωση (ΕΕ) εισπράττει όλα τα έσοδα που δικαιούται.
ΒΑΣΙΚΑ ΣΗΜΕΙΑ
Η νομοθεσία ορίζει το υπόλοιπο του εκάστοτε οικονομικού έτους ως εξής:όλα τα έσοδα που εισπράχθηκαν μείον τις πιστώσεις πληρωμών* που πραγματοποιήθηκαν συν τυχόν πιστώσεις για το συγκεκριμένο έτος που ενδέχεται να μεταφερθούν με βάση το άρθρο 12 του κανονισμού (ΕΕ, Ευρατόμ) 2018/1046 (βλ. σύνοψη). Αυτό το ποσό μπορεί να τροποποιηθεί με βάσητο καθαρό ποσό που προκύπτει από τις ακυρώσεις των πιστώσεων που μεταφέρθηκαν από προηγούμενα οικονομικά έτηδιακυμάνσεις στις ισοτιμίες του ευρώ και στο υπόλοιπο που προκύπτει από συναλλαγματικά κέρδη και ζημίες.Ο ορισμός είναι απαραίτητος για την εφαρμογή του άρθρου 8 της απόφασης (ΕΕ, Ευρατόμ) 2020/2053 (βλ. σύνοψη). Αυτό δηλώνει ότι τυχόν πλεόνασμα στα έσοδα της ΕΕ σε σχέση με τις πραγματικές δαπάνες σε ένα οικονομικό έτος μεταφέρεται στο επόμενο έτος.
Τα κράτη μέλη της ΕΕ πρέπει να λάβουν όλα τα απαραίτητα μέτρα ώστε οι ίδιοι πόροι να τίθενται πλήρως στη διάθεση της Ευρωπαϊκής Επιτροπής. Εφαρμόζονται τα ακόλουθα μέτρα ελέγχου και εποπτείας:παραδοσιακοί ίδιοι πόροι (ιδίως δασμοί):η Επιτροπή διενεργεί ελέγχους στα κράτη μέλη προκειμένου να διασφαλίσει ότι οι παραδοσιακοί ίδιοι πόροι έχουν θεσπιστεί και διατίθενται στον προϋπολογισμό της ΕΕ με ορθό τρόπο και έγκαιρα· φόρος προστιθέμενης αξίας (ΦΠΑ):η Επιτροπή πραγματοποιεί επιθεωρήσεις μαζί με δημόσιους υπαλλήλους από τα κράτη μέλη και ελέγχει αν οι υπολογισμοί για τον συνολικό καθαρό ΦΠΑ που εισπράχθηκε είναι σωστοί και αν τα δεδομένα που χρησιμοποιούνται συνάδουν με τον κανονισμό (ΕΕ, Ευρατόμ) 2021/769 που τροποποιεί τον κανονισμό (ΕΟΚ, Ευρατόμ) αριθ. 1553/89· απορρίμματα πλαστικών συσκευασιών:οι έλεγχοι της Επιτροπής πραγματοποιούνται από κοινού με τους αρμόδιους δημόσιους υπαλλήλους των κρατών μελών, και επιπλέον η Επιτροπή έχει πρόσβαση στα απαραίτητα έγγραφα και δεδομένα και διασφαλίζει ότι τα στοιχεία για το βάρος των μη ανακυκλωμένων απορριμμάτων πλαστικών συσκευασιών είναι ακριβή· ακαθάριστο εθνικό εισόδημα:η Επιτροπή, μαζί με το οικείο κράτος μέλος, ελέγχει κάθε χρόνο τα μακροοικονομικά μεγέθη που της κοινοποιούνται για τυχόν σφάλματα υπολογισμού και έχει πρόσβαση στις πηγές και τις μεθόδους που χρησιμοποιούνται.Η Επιτροπή:διορίζει υπαλλήλους («εντεταλμένους υπαλλήλους») και αποσπασμένους εθνικούς εμπειρογνώμονες για τη διενέργεια ελέγχων· τους χορηγεί, για κάθε έλεγχο, γραπτή εντολή στην οποία καθορίζονται η ταυτότητα και η ιδιότητά τους και η υποχρέωσή τους να τηρούν τους κανόνες για τους υπαλλήλους του οικείου κράτους μέλους· μπορεί να ζητήσει από υπαλλήλους άλλων κρατών μελών να αναλάβουν τον ρόλο του παρατηρητή· τηρεί την αρχή του στατιστικού απορρήτου· υπογραμμίζει την ανάγκη για επαγγελματική εχεμύθεια και για σεβασμό των κανόνων για την προστασία των δεδομένων.Οι κανόνες για τους ελέγχους προβλέπουν τα εξής.Η Επιτροπή ειδοποιεί εγκαίρως το οικείο κράτος μέλος. Οι εντεταλμένοι υπάλληλοι, που διενεργούν τους ελέγχους, έρχονται σε επαφή με τις αρμόδιες εθνικές αρχές. Τα κράτη μέλη φροντίζουν ώστε όλες οι αρμόδιες αρχές τους να συνεργάζονται πλήρως με τους εντεταλμένους υπαλλήλους. Τα αποτελέσματα των ελέγχων και των επιθεωρήσεων γνωστοποιούνται στο οικείο κράτος μέλος εντός 3 μηνών. Αυτό με τη σειρά του έχει στη διάθεσή του χρονικό περιθώριο άλλων 3 μηνών για να αντιδράσει. Για τα πορίσματα ενημερώνονται όλα τα κράτη μέλη.Οι κανόνες για την απάτη που σχετίζεται με τους παραδοσιακούς ίδιους πόρους ορίζουν ότι:εντός 2 μηνών από το τέλος κάθε τριμήνου τα κράτη μέλη ενημερώνουν την Επιτροπή γιαόλες τις διαπιστωθείσες περιπτώσεις απάτης και παρατυπιών ύψους άνω των 10 000 ευρώτην πρόοδο όσον αφορά περιπτώσεις που έχουν γνωστοποιηθεί προηγουμένως, συμπεριλαμβανομένης της ανάκτησης, της ακύρωσης ή της μη ανάκτησης· η Επιτροπή εκδίδει εκτελεστικές πράξεις για την περιγραφή διαφορετικών ειδών απάτης και παρατυπιών.Τα κράτη μέλη πρέπει να στέλνουν στην Επιτροπή έως την 1η Μαρτίου κάθε έτους λεπτομερείς ετήσιες εκθέσεις σχετικά με τους ελέγχους για τους παραδοσιακούς ίδιους πόρους του προηγούμενου έτους. Οι εκθέσεις αυτές περιέχουν συνολικά στοιχεία και θέματα αρχής όσον αφορά τα σημαντικότερα προβλήματα που ανακύπτουν, και ειδικότερα τις διαφορές.
Η Επιτροπή καταρτίζει μια σύνοψη με βάση τις εθνικές εκθέσεις και την παρέχει στα κράτη μέλη. Κάθε 3 χρόνια υποβάλλει έκθεση προς το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης σχετικά με τους ελέγχους για τους παραδοσιακούς ίδιους πόρους.
Η Επιτροπή:υποστηρίζεται από τη Συμβουλευτική Επιτροπή Ιδίων Πόρων και άλλες επιτροπές όπου χρειάζεται· υπολογίζει, πριν από το τέλος Οκτωβρίου κάθε έτους, το ποσό των εισπραχθέντων ιδίων πόρων για ολόκληρο το οικονομικό έτος· μπορεί να υποβάλει διορθωτική επιστολή στο σχέδιο προϋπολογισμού για το επόμενο οικονομικό έτος ή διορθωτικό προϋπολογισμό για το τρέχον οικονομικό έτος εάν οι αρχικές εκτιμήσεις αποδειχθούν ανακριβείς.Η νέα νομοθεσία καταργεί τον κανονισμό (ΕΕ, Ευρατόμ) αριθ. 608/2014. Αυτός ο κανονισμός αφορούσε τους ίδιους πόρους κατά το προηγούμενο πολυετές δημοσιονομικό πλαίσιο (2014-2020).
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
Εφαρμόζεται από την 1η Ιανουαρίου 2021.
ΓΕΝΙΚΟ ΠΛΑΙΣΙΟ
Για περισσότερες πληροφορίες, βλέπε:Ίδιοι πόροι (Ευρωπαϊκή Επιτροπή).
ΒΑΣΙΚΟΙ ΟΡΟΙ
Πιστώσεις πληρωμών: πραγματικές πληρωμές που έγιναν στους δικαιούχους κατά το τρέχον οικονομικό έτος.
ΒΑΣΙΚΟ ΚΕΙΜΕΝΟ
Κανονισμός (ΕΕ, Ευρατόμ) 2021/768 του Συμβουλίου, της 30ής Απριλίου 2021, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης και για την κατάργηση του κανονισμού (ΕΕ, Ευρατόμ) αριθ. 608/2014 (ΕΕ L 165 της 11.5.2021, σ. 1-8)
ΣΥΝΑΦΗ ΚΕΙΜΕΝΑ
Απόφαση (ΕΕ, Ευρατόμ) 2020/2053 του Συμβουλίου, της 14ης Δεκεμβρίου 2020, για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ (ΕΕ L 424 της 15.12.2020, σ. 1-10)
Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (EE L 193 της 30.7.2018, σ. 1-222)
Οι διαδοχικές τροποποιήσεις του κανονισμού (ΕΕ, Ευρατόμ) 2018/1046 έχουν ενσωματωθεί στο αρχικό κείμενο. Αυτή η ενοποιημένη έκδοση αποτελεί απλώς εργαλείο τεκμηρίωσης.
τελευταία ενημέρωση 22.07.2021